รูดปรื๊ดบุกธปท.
บีบเพิ่มเพดานดอกเบี้ยจาก20% อ้างต้นทุนพุ่งธปท.อัดไม่สำนึก
18 ส.ค. 2554

บีบเพิ่มเพดานดอกเบี้ยจาก20% อ้างต้นทุนพุ่งธปท.อัดไม่สำนึก
บัตรเครดิตรุกคืบบีบขยายเพดานดอกเบี้ยเพิ่มจาก 20% หลัง กนง.ดาหน้าขึ้นดอกต่อเนื่อง อ้างต้นทุนเพิ่มหวั่นกำไรหด 
นายสุขดี จงมั่นคง กรรมการผู้อำนวยการ บริษัท บัตรกรุงศรีอยุธยา ในฐานะประธานชมรมบัตรเครดิต กล่าวว่า ในเร็วๆ นี้ชมรมบัตรเครดิตจะมีการยื่นเรื่องถึงผู้บริหารธนาคารแห่งประเทศไทย (ธปท.) เพื่อขอขยายเพดานดอกเบี้ยบัตรเครดิตให้สูงขึ้น จากปัจจุบันที่กำหนดคงที่ไว้ที่ระดับ 20% หลังจากที่คณะกรรมการนโยบายการเงิน (กนง.) ปรับขึ้นอัตราดอกเบี้ยนโยบายขึ้นมาอยู่ที่ระดับ 2.75% และมีแนวโน้มจะขึ้นต่อเนื่องไปยืนในระดับ 3.25% ในสิ้นปีนี้ ส่งผลให้ต้นทุนของธุรกิจบัตรเครดิตเพิ่มสูงขึ้น 
“ธุรกิจบัตรเครดิตไม่มีการปรับดอกเบี้ยมานานแล้ว แม้ว่าที่ผ่านมาดอกเบี้ยนโยบายจะมีการปรับขึ้นอย่างต่อเนื่อง ดังนั้นหากปรับขึ้นดอกเบี้ยอีก 0.25-0.50% เราคงแย่ จึงต้องหารือถึงอัตราดอกเบี้ยที่เหมาะสมกับภาวะปัจจุบัน” นายสุขดี กล่าว




ประธานชมรมบัตรเครดิต กล่าวว่า หากเป็นไปได้ ธปท.ควรปรับเปลี่ยนอัตราดอกเบี้ยบัตรเครดิตให้อยู่ในรูปแบบลอยตัว เนื่องจากเป็นการคิดอัตราดอกเบี้ยที่สอดคล้องและยืดหยุ่นกับภาวะเศรษฐกิจ นอกจากนี้ยังส่งผลดีต่อผู้บริโภคจากการแข่งขันของผู้ประกอบการที่เพิ่มขึ้น 
อย่างไรก็ตาม หาก ธปท.จะใช้อัตราดอกเบี้ยคงที่ต่อไป ก็ควรพิจารณาปรับอัตราดอกเบี้ยให้เหมาะสม
ปัจจุบัน ธปท. กำหนดให้ธุรกิจบัตรบัตรเครดิตคิดอัตราดอกเบี้ย ค่าธรรมเนียม ค่าปรับ และค่าบริการอื่นๆ รวมแล้วไม่เกิน 20%
สำหรับกลยุทธ์การตลาดของบัตรเครดิตกรุงศรีอยุธยาในปีนี้ บริษัทตั้งเป้าการเพิ่มการเติบโตของยอดบัตรใหม่ไว้ที่ 10% หรือ 1 แสนใบ เพื่อให้มียอดบัตรรวม 1 ล้านใบ
นอกจากนี้ ยังตั้งเป้าเพิ่มยอดการใช้จ่ายผ่านบัตรเพิ่มขึ้นเป็น 6.6 หมื่นล้านบาท จาก 6 หมื่นล้านบาท
นายสุขดี กล่าวว่า ในปีนี้บริษัทจะพยายามรักษาส่วนแบ่งการตลาดเอาไว้ที่ 7% โดยจะไม่เน้นการขยายฐานบัตรมากนัก แต่จะเน้นการดึงกลุ่มลูกค้าที่ไม่มีการใช้จ่ายผ่านบัตรซึ่งมีสัดส่วนอยู่ที่ 30% ให้หันมาใช้บัตรมากขึ้น และจะลดหนี้เสียลงมาอยู่ที่ 1.3% จาก 1.5% 
แหล่งข่าวจาก ธปท. เปิดเผยว่า ผู้ประกอบการธุรกิจบัตรเครดิตควรตระหนักความชอบธรรมในการทำธุรกิจ ในช่วงดอกเบี้ยลดลงมาตั้งแต่ปี 2551 แต่ดอกเบี้ยบัตรเครดิตยังคงที่ในระดับเดิม เมื่อดอกเบี้ยนโยบายขยับมาแค่ 2% ก็ออกมาเรียกร้องเสียแล้ว